መንግሥት ሕግና ሥርዓትን ማስፈን ቀዳሚ ተግባሩ መሆኑን አውቆ፣ በሰሞኑ አሳዛኝ ክስተት በአንድም ሆነ በሌላ መልኩ የተሳተፉትን ግለሰቦችና ተቋማት በሕግ ተጠያቂ እንዲያደርግ የአማራ ምሁራን መማክርት በአፅንዖት አሳሰበ።
የአማራ ምሁራን መማክርት በወቅታዊ የሀገሪቱ ጉዳዮች ላይ መግለጫ አውጥቷል፤ ሙሉ መልዕክቱ ቀጥሎ ቀርቧል።ኢትዮጵያ ገናና ታሪኮችን የሠሩ፣ ጠንካራ ስርዓተ መንግሥት የመሠረቱ፤ ለዘመናት በመልካም እሴቶቻቸው ተከባብረውና ተቻችለው፤ ሀዘንና ደስታን፤ ክፉና ደጉን አብሮ መኖር የቻሉ ሕዝቦች ሀገር ናት። ሀቁ ይህ ሆኖ ሳለ፣ ከሦስት አስርት ዓመታት ወዲህ ግን አኩሪ ባህሎቻችንን እና ታሪኮቻችንን የማይመጥኑ፣ በረጅም ዘመናት የገነባናቸውን ማኅበራዊ፣ ኢኮኖሚያዊና ፖለቲካዊ እሴቶቻችንንና ትስስሮቻችንን የሚንዱ ፈተናዎች ተጋርጠውብን በመስቀለኛ መንገድ ላይ እንገኛለን። በቅርቡ አዲስ አበባና ዙሪያዋ ፣ በድሬዳዋ፣ በዶዶላ፣ባሌ ሮቤ፣ ደብረ ዘይት፣ ናዝሬት፣ ዱከም፣ አምቦ፣ ምዕራብና ምስራቅ ሀረርጌ እንዲሁም በሌሎች አንዳንድ ቦታዎች የተከሰተው ማንነትንና ሃይማኖትን መሠረት ያደረገው የብዙ ንጹሃን ዜጎቻችንን ህይወት የቀጠፈው፣ አካል ያጎደለው፤ ዜጎች በላባቸው ያፈሩትን ሀብት እና ጥሪት አውድሞ ያለመጠለያ ያስቀረው የኃይል ጥቃት የዚህ ፈተና አንዱ መገለጫ ነው።